Haymarketopptøyene

mini|Minnesmerket i Forest Park
Haymarketopptøyene skjedde i Chicago den 4. mai 1886, da streikende arbeidere demonstrerte for 8 timers arbeidsdag på Haymarket-torget. To hundre politimenn gikk til angrep på dem for å oppløse demonstrasjonen, da noen med ett kastet en bombe fra en sidegate. I kaoset som fulgte begynte politiet og noen av arbeiderne å skyte på hverandre. Da røyken lettet, hadde syv politimenn og tre ganger så mange arbeidere blitt dødelig såret. 

Åtte anarkister og streikeledere ble arrestert, tiltalt og dømt for å ha medvirket til at en bombe ble kastet mot politiet. Fire av de dømte ble hengt. En femte begikk selvmord i fengselet. En av de dømte og henrettede var August Spies.

Da saken ble tatt opp noen år senere, ble det klart at det hadde skjedd justismord – bokstavelig talt – for det var ikke klare bevis for at de hadde gjort lovbruddet de ble dømt og hengt for. Tre overlevende dømte, ble sluppet fri fra fengselet i 1893. De som allerede var hengt ble martyrer for arbeiderbevegelsen.

Til minne om Haymarket-anarkistene ble Første mai valgt som internasjonal demonstrasjonsdag for arbeiderbevegelsen. I populærkulturen inspirerte denne hendelsen til den stereotype oppfatningen av «bombekastende anarkist», og hendelsen er fortsatt kontroversiell i USA og bidro til å skape avstand mellom de sosiale klassene. 

Stedet for hendelsene ble 25. mars 1992 et minnesmerke for Chicago og minnesmerket i Forest Park, ca. 16 kilometer mot vest, ble oppført i National Register of Historic Places og anerkjent som et nasjonalt minnesmerke 18. februar 1997. 

I 2004 ble i tillegg en stilisert bronseskulptur, «Haymarket Memorial», av kunstneren Mary Brøgger, satt opp der hendelsen faktisk fant sted. Denne skulle være begynnelsen på en «Labor Park» (arbeiderpark). Men i 2016 begynte oppføringen av en boligblokk på stedet, og skulpturen ble flyttet til Union Park, nærmere 2 kilometer mot vest. Utbyggeren sa da at skulpturen skulle stå i en mindre «pocket park» (lommepark) på stedet innen 1. mai 2017, men per juni 2022 har dette ikke skjedd. 

 Referanser 
http://www.chicagotribune.com/news/local/breaking/ct-haymarket-statue-relocated-met-0607-20160606-story.html

Opprinnelig hjørnet av gatene Des Plaines og Randolph   

The Haymarket Memorial Chicago Public Art Collection, besøkt 4. mai 2011

Michael J. Schaack, Anarchy and Anarchists. A History of the Red Terror, and the Social Revolution in America and Europe. Communism, Socialism, and Nihilism in Doctrine and Deed. The Chicago Haymarket Conspiracy, and the Detection and Trial of the Conspirators

Kategori:Illinois' historie
Kategori:Anarkisme
Kategori:Sosialisme
Kategori:Konflikter i 1886
Kategori:1886 i USA
Kategori:Chicago
Kategori:Opptøyer